Energiajuomat heikentävät nuoren terveyttä – vaikutuksia uneen, jaksamiseen ja suunterveyteen

Energiajuomien käyttö on lisääntynyt huolestuttavasti lasten ja nuorten keskuudessa. Juomien sisältämä kofeiini ja korkea happamuus voivat aiheuttaa merkittäviä haittoja lasten terveydelle ja hyvinvoinnille.

Heikentää nuoren unta, jaksamista ja suun terveyttä

Lasten elimistö on herkempi kofeiinin vaikutuksille kuin aikuisten. Energiajuomien käyttö saattaa aiheuttaa lapselle ja nuorelle sydämentykytystä, vapinaa, kiihtyneisyyttä, ärtyneisyyttä, jännittyneisyyttä sekä unihäiriöitä. Hyvinvointiasiantuntija Ulla Peipon mukaan kofeiini voi heikentää erityisesti nuorten unta ja palautumista.

Riittämätön uni vaikuttaa suoraan nuorten jaksamiseen, keskittymiskykyyn ja koulunkäyntiin.

Ulla Peippo

Ylihammaslääkäri Assi Hutri hyvinvointialueelta kertoo, että myös nuorten suunterveys on vaarassa energiajuomien yleistymisen takia.

− Energiajuomien matala pH ja hapot kuluttavat hammaskiillettä pysyvästi ja lisäävät eroosion riskiä. Korkea sokeripitoisuus altistaa hampaiden reikiintymiselle. Vauriot voivat johtaa kipuun ja kalliisiin hoitoihin myöhemmin elämässä.

Huoltajien on tärkeää keskustella lastensa kanssa energiajuomien haitoista

Energiajuomien käytön vähentäminen tukee nuorten hyvinvointia nyt ja tulevaisuudessa – siksi huoltajien on tärkeää puhua haitoista lapsilleen.

Peippo korostaa, että energiajuomat eivät sovi lapsille tai nuorille.

− Vanhempien rooli on keskeinen: keskustelu, rajojen asettaminen ja esimerkin näyttäminen tukevat terveellisiä valintoja.

Etelä-Karjalan hyvinvointialueen nuorisovaltuuston mukaan energiajuomien käyttö on alueen nuorten keskuudessa runsasta ja näkyy kouluissa levottomuutena. Juomien käytön taustalla ovat muun muassa ryhmäpaine, halu vaikuttaa aikuisemmalta sekä käytön arkipäiväistyminen.

Nuorisovaltuusto pitää tärkeänä luoda energiajuomien myynnin rajoittamiseksi alle 15-vuotiaille yhteinen maakunnallinen suositus, joka helpottaisi niin perheiden kuin kauppojen arkea.

Lisätietoja:

Ulla Peippo, hyvinvointiasiantuntija, puh. 040 827 8779, ulla.peippo@ekhva.fi

Linkki Terveyskirjastoon (energiajuomat ja terveysvaikutukset)